FK Žalgiris namų stadionas

**FK „Žalgiris“ namų stadionas** (1954–2004 m. ***„Lokomotyvo“ stadionas***, 2004–2011 m. ***„Vėtros“ stadionas***, 2011–2024 m. ***LFF stadionas***) – stadionas Vilniaus mieste, Liepkalnyje, į pietus nuo Vilniaus geležinkelio stoties. Stadione namų rungtynes žaidžia FK Žalgiris, FK Riteriai ir kitos Vilniaus komandos. Čia vyko 2005 m. Lietuvos futbolo taurės finalas ir 2021 m. LFF supertaurės rungtynės.

## Istorija

1954 m. atidarytas „Lokomotyvo“ stadionas, priklausęs Lietuvos „Lokomotyvo“ sporto draugijai. Jis įrengtas nedideliame slėnyje, buvusiame medinių namų sentikių rajone, kurio gyventojams išsikelti buvo skirti nauji namai Liepkalnyje. 1957 m. jis buvo pabaigtas statyti kaip daugiafunkcis stadionas. Čia namų rungtynes žaisdavo Vilniaus „Lokomotyvas“. 1964 m. stadionas priklausė Laisvanoriškjai sporto draugijai „Lokomotyvas“. 

2004 m. stadionas perstatytas „Vėtros“ klubo iniciatyva. „Vėtros stadionas“ buvo pirmasis privatus stadionas, pastatytas po 1990 m. Iš pradžių jame tilpo beveik 3600 žiūrovų, bet 2005 m. stadionas atnaujintas, pastatyta 1708 vietų pietinė tribūna, įrengta VIP tribūna ir jo vietų skaičius buvo padidintas iki beveik 5500. Stadionas atitiko UEFA 2 kategorijos reikalavimus.

2010 m. vasarą „Vėtra“ prasiskolino bankui DnB Nord, stadioną perėmė DnB Nord lizingas. LFF išsiderėjo 2,2 mln. litų paskolą iš DnB Nord, stadioną išpirko. 2011 m. vasarą pradėtas remontas: renovuotos tribūnos, talpa padidinta iki 5067 vietų, išklota dirbtinė veja, įrengtos patalpos rungtynių dalyviams, žiniasklaidai, VIP sektoriai, treniruočių aikštė ir LFF biuras. Po rekonstrukcijos stadionas atidarytas 2011 m. rugsėjo 10 d. A lygos rungtynėmis tarp „Žalgirio“ ir FC Klaipėda komandų (3-0). Stadionas atitiko UEFA 3 kategorijos reikalavimus. Remontą finansavo UEFA, Vilniaus miesto savivaldybė ir privatūs investuotojai. Stadionas pervadintas į LFF stadionu, 2012 m. rugsėjį čia iš Šeimyniškių g. 15 namo persikėlė ir įsikūrė naujoji LFF būstinė. LFF perėmė stadiono valdymą, tačiau nebuvo stadiono turto savininkais.

2017 m. balandžio 1 d. stadione sužaistos amerikietiško futbolo rungtynės tarp Vilnius „Iron Wolves“ ir Kaliningrad „Amber Hawks“. 2018 m. pavasarį užbaigti modernios laistymo sistemos įrengimo darbai – iki tol veja buvo laistoma rankiniu būdu. 2021 m. LFF paskelbė planus perkelti būstinę į 2022 m. suremontuotą S. Dariaus ir S. Girėno stadioną. Tapo žinoma, kad LFF stadioną ketinama parduoti. Ieškota pirkėjų, o valdymo perėmimas buvo siejamas su „Riterių“ klubo savininku Janu Nevoina ir „Žalgirio“ klubo vykdančiąja direktore Vilma Venslovaitienė.

2024 m. gruodžio 27 d. stadioną nupirko specialiai sukurta įmonė „Vexo projektai“. Pirkimą finansavo FK Žalgirio savininkai – įmonė „Ollex“ ir V. Venslovaitienė. Pranešama, kad sandoris kainavo 3,5 mln. eurų. 2025 m. stadionas pervadintas FK „Žalgiris“ namų stadionu.

## Rekonstrukcijos

Pirmoji rekonstrukcija vyko 2005 m., klubui „Vėtra“ įsigijus „Lokomotyvo“ stadioną. Stadionas atitiko UEFA 2 kategorijos reikalavimus. Antroji rekonstrukcija vyko 2011 m., stadioną perėmus LFF. LFF stadionas atitiko UEFA 3 kategorijos reikalavimus.

2020 m. balandį atnaujinta danga. 2015 m. suteiktas dangos sertifikatas baigė galioti ir nebeatitiko tarptautinių reikalavimų. Tai reiškė, kad ant dabartinės dangos negalėtų žaisti Nacionalinė rinktinė bei Europos atrankose besivaržantys klubai. Naujoji danga atitinka visus FIFA Quality Pro reikalavimus. Darbai vyko koronaviruso pandemijos karantino metu, užsienio specialistus išimties tvarka įleido Lietuvos Vyriausybė. Specialistai buvo aprūpinti apsaugos priemonėmis ir karantinavosi LFF stadiono patalpose. 2020 m. gegužės pabaigoje pirmieji atnaujintą dangą išbandė FK Riteriai. 2021 m. LFF konstatavo, kad stadioną reikia remontuoti ir planuojama jį parduoti. 2024 m. gruodžio 27 d. stadioną nupirko FK Žalgirio savininkai.

## Finalai

## Galerija

LFF rytu tribuna.JPG|Rytų tribūna
LFF stadiono pietu tribuna.JPG|Pietų tribūna
LFF stadiono svieslente.JPG|Švieslentė


## Šaltiniai

## Nuorodos
* LFF stadionas (lff.lt svetainėje) 
* Soccerway.com